b"\n_START_ARTICLE_\nTennessee Williams\n_START_SECTION_\n\xc5\xbdivljenjepis\n_START_PARAGRAPH_\nTennessee Williams se je rodil kot Thomas Lanier Williams 26. marca 1911 v Columbusu, v dr\xc5\xbeavi Mississippi. Bil je prvi sin in drugi otrok o\xc4\x8deta Corneliusa Coffina Williamsa, potujo\xc4\x8dega prodajalca \xc4\x8devljev, in matere Edwine Dakin Williams. Williams je bil neizmerno navezan na starej\xc5\xa1o sestro Rose; prav ona je bila njegova inspiracija, njegova najiskrenej\xc5\xa1a poslu\xc5\xa1alka in kriti\xc4\x8darka. Rose je bila mentalno in \xc4\x8dustveno nestabilna. Ko se ji je zdravstveno stanje poslab\xc5\xa1alo, sta star\xc5\xa1a dovolila zdravnikom, da ji opravijo lobotomijo, ki pa se ni posre\xc4\x8dila, in sestra je ve\xc4\x8dino \xc5\xbeivljenja pre\xc5\xbeivela v sanatorijih. Sestrina bolezen je imela velik vpliv na Tennesseeja, saj je bil neprenehoma v strahu, da se mu bo omra\xc4\x8dil um, velikokrat pa je do\xc5\xbeivljal \xc5\xbeiv\xc4\x8dne zlome. Njegova dru\xc5\xbeina se je leta 1918 preselila v St. Louis, kjer je prvi\xc4\x8d okusil osamljenost in tesnobo rev\xc5\xa1\xc4\x8dine. Zaradi mo\xc4\x8dnega ju\xc5\xbenja\xc5\xa1kega naglasa je bil v \xc5\xa1oli tar\xc4\x8da posmeha._NEWLINE_Leta 1927 je Williams prejel prvo literarno pohvalo, ko se je uvrstil na tretje mesto v dr\xc5\xbeavnem esejisti\xc4\x8dnem tekmovanju, ki ga je sponzoriral\xc2\xa0\xc2\xbbThe smart set magazine\xc2\xab._NEWLINE_Leta 1929 se je vpisal na novinarstvo na univerzo Missouri. Ko se je njegova prijateljica Hazel Kramer odlo\xc4\x8dila vpisati se na isto univerzo, je o\xc4\x8de Tennesseeju zagrozil, da ga bo izpisal in tako prekinil njegovo romanco (edino znano romanco z \xc5\xbeensko). Padel je v depresijo in se izpisal z univerze. Velika gospodarska kriza in o\xc4\x8detovo vztrajanje sta pripeljala do tega, da se je moral zaposliti v tovarni \xc4\x8devljev, kjer je delal tudi njegov o\xc4\x8de:\xc2\xa0\xc2\xbbSovra\xc5\xbeil sem to delo, ampak sem ga moral opravljati, dokler nisem privar\xc4\x8deval dovolj denarja, da sem se lahko ponovno vpisal na univerzo v Iowo.\xc2\xab\xc2\xa0Podnevi je delal, pono\xc4\x8di je pisal, a pritisk je bil prevelik in do\xc5\xbeivel je \xc5\xbeiv\xc4\x8dni zlom. Okreval je pri starih star\xc5\xa1ih in ponovno veliko pisal. Leta 1930 je objavil prvo novelo, pisal je pesmi in za\xc4\x8del s pisanjem dramskih iger, saj se je navdu\xc5\xa1il nad uprizoritvijo Ibsenovih Strahov. Sprva je pisal enodejanke, nato dalj\xc5\xa1e igre. Na amaterskih odrih v Memphisu in St. Louisu so postavili prve uprizoritve Williamsovih zgodnjih del._NEWLINE_Leta 1937 se je vrnil na univerzo, tokrat v Iowo, kjer je obiskoval seminarje za pisanje iger in leta 1938 diplomiral. V \xc4\x8dasu \xc5\xa1tudija je spoznaval svojo homoseksualno usmerjenost. Med delom in \xc5\xa1tudijem je neprenehoma pisal. Leta 1939 se je preselil v New Orleans, spremenil na\xc4\x8din \xc5\xbeivljenja in svoje ime v\xc2\xa0\xc2\xbbTennessee\xc2\xab\xc2\xa0(ta vzdevek so mu nadeli so\xc5\xa1olci na fakulteti, ker je bil njegov o\xc4\x8de iz Tennesseeja). Pisal je zgodbe, ki jih je kasneje predelal v igre, sodeloval je na nate\xc4\x8daju za gledali\xc5\xa1ko igro, prejel 100 dolarjev nagrade in se spoznal z agentko Audrey Wood, ki je postala njegova svetovalka in prijateljica. Pod njenim okriljem je med vojno dobil slu\xc5\xbebo v Hollywoodu, kjer je pisal za filmsko ekipo Metro-Goldwyn-Mayer. Audrey Wood je posvetil igro Ma\xc4\x8dka na vro\xc4\x8di plo\xc4\x8devinasti strehi._NEWLINE_Prvi ve\xc4\x8dji uspeh je do\xc5\xbeivel z dramo Steklena mena\xc5\xbeerija (zanjo je prejel nagrado New York Drama Critics' Circle award), ki je leta 1945 postala broadwayski hit in ni samo mo\xc4\x8dno spremenila Tennesseejevega \xc5\xbeivljenja, pa\xc4\x8d pa je revolucionarizirala ameri\xc5\xa1ko gledali\xc5\xa1\xc4\x8de._NEWLINE_Umetnost je bila njegova odre\xc5\xa1itev._NEWLINE_Tramvaj Po\xc5\xbeelenje (1947) in Ma\xc4\x8dka na vro\xc4\x8di plo\xc4\x8devinasti strehi (1955) sta njegovo ime ponesli v svet, saj je za drami prejel presti\xc5\xbeni Pulitzerjevi nagradi. Po njegovih dramskih predlogah so posneli \xc5\xa1tevilne filme, zagotovo pa sta med najbolj znanimi Tramvaj Po\xc5\xbeelenje in Ma\xc4\x8dka na vro\xc4\x8di plo\xc4\x8devinasti strehi._NEWLINE_Leta 1947 se je v New Orleansu zaljubil v sicilijanskega Ameri\xc4\x8dana Franka Merla, ki je med 2. svetovno vojno slu\xc5\xbeil v ameri\xc5\xa1ki mornarici. Skupaj sta dopustovala v Italiji, kjer se je Williams navdu\xc5\xa1il nad strastnim temperamentom in vro\xc4\x8dekrvnostjo italijanskega \xc5\xbeivljenja. Ljubezenska izku\xc5\xa1nja in italijanska inspiracija sta navdihnili igro Tetovirana ro\xc5\xbea (1951), ki je edina Tennesseejeva celove\xc4\x8derna igra s sre\xc4\x8dnim koncem._NEWLINE_Leta 1955, po velikem uspehu Ma\xc4\x8dke na vro\xc4\x8di plo\xc4\x8devinasti strehi, je njegova inspiracija padla in za\xc4\x8del je konzumirati velike koli\xc4\x8dine mo\xc4\x8dne kave, cigaret, alkohola in drog. Merlo je bil stalna opora v kaoti\xc4\x8dnem \xc5\xbeivljenju \xc5\xbeive legende gledali\xc5\xa1\xc4\x8da. Bil je Williamsov zaupnik in umetni\xc5\xa1ki svetovalec, ob tem pa tudi predan in zvest partner. Po 14 letih skupnega \xc5\xbeivljenja se je pripetila nesre\xc4\x8da; Merlo je zbolel in leta 1961 umrl za plju\xc4\x8dnim rakom. Williams je zapadel v globoko depresijo, ki je trajala deset let in ki jo je sam kasneje ozna\xc4\x8dil za\xc2\xa0\xc2\xbbkameno dobo\xc2\xab. Leta 1960 je do\xc5\xbeivel ponovni zlom, a \xc5\xbee naslednje leto ponovni uspeh z dramo No\xc4\x8d iguane, za katero je prejel \xc5\xbee \xc4\x8detrto nagrado Drama Critics' Circle award. To je bila njegova zadnja velika uspe\xc5\xa1nica._NEWLINE_Williams se je vse svoje \xc5\xbeivljenje boril z depresijami in hipohondrijo; rekel je:\xc2\xa0\xc2\xbbImam vse okvare, ki jih lahko ima \xc4\x8dlovek.\xc2\xab\xc2\xa0\xc5\xbde v mladosti je do\xc5\xbeivel \xc5\xbeiv\xc4\x8dni zlom in od takrat je \xc5\xbeivel v nenehnem strahu, da bo znorel, kot se je to zgodilo njegovi sestri Rose. Bil je obseden z boleznimi, neuspehom in smrtjo, neprenehoma je bil v strahu, da mu bo srce prenehalo biti. Po Merlovi smrti se je \xc5\xa1e bolj vneto predajal pija\xc4\x8di in mamilom._NEWLINE_25. februarja 1983 je Williams umrl zaradi zadu\xc5\xa1itve s pokrov\xc4\x8dkom stekleni\xc4\x8dke z zdravili v svoji rezidenci v hotelu Elysee v New Yorku. Pokopan je v St. Louisu v Missouriju.\n_START_SECTION_\nVir\n_START_PARAGRAPH_\nTennessee Williams, najve\xc4\x8dji dramatik ameri\xc5\xa1kega juga, gledali\xc5\xa1ki \xc4\x8dasopis Drame SNG Maribor Premiernik, \xc5\xa1t. 4, sezona 2005/2006"